महिला कोच का मोबाइल डेटा रिकवर; चैट के रिकॉर्ड मिले, HC में भी चल रही सुनवाई
Former Haryana Sports Minister Sandeep Singh Sexual Harassment Case हरियाणा के पूर्व खेल मंत्री संदीप सिंह सेक्सुअल हैरेसमेंट केस में एक नया मोड़ आ गया है। जूनियर महिला कोच के फोन का डाटा चंडीगढ़ पुलिस ने रिकवर कर लिया है।
हरियाणा के पूर्व खेल मंत्री संदीप सिंह सेक्शुअल हैरेसमेंट केस में एक नया मोड़ आ गया है। जूनियर महिला कोच के फोन का डेटा चंडीगढ़ पुलिस ने रिकवर कर लिया है। फोन से पुलिस को चैट के रिकॉर्ड मिले हैं, जिस आधार पर मंत्री संदीप सिंह और जूनियर महिला कोच से पुलिस की SIT पूछताछ कर चुकी है। साथ ही मोबाइल डेटा में कुछ नए नाम भी सामने आए हैं, ये वे लोग हैं जिनके नाम जूनियर महिला कोच ने पुलिस पूछताछ में लिए थे। इन लोगों से भी चंडीगढ़ पुलिस की SIT ने सेक्टर-26 थाने बुलाकर कई सवालों के जवाब लिए हैं।
वहीं आज इस मामले में पंजाब-हरियाणा हाईकोर्ट में भी संदीप सिंह और जूनियर महिला कोच के मामले में सुनवाई चल रही है। हाईकोर्ट ने इससे पहले हुई सुनवाई में चंडीगढ़ पुलिस को फटकार लगाते हुए इस मामले में हो रही देरी पर जवाब मांगा था। सुनवाई के दौरान चंडीगढ़ पुलिस के IGP राजकुमार ने हाईकोर्ट में जवाब दाखिल किया है कि पुलिस इस मामले की जांच सही दिशा में कर रही है, जल्द ही इसकी रिपोर्ट कोर्ट में दाखिल की जाएगी।
साइबर सेल ने की जांच
इस पूरे विवाद में चंडीगढ़ SIT की टीम ने पूर्व खेल मंत्री संदीप सिंह और जूनियर महिला कोच के मोबाइल जब्त किए थे। संदीप सिंह के 2 मोबाइल की जांच चंडीगढ़ पुलिस की साइबर सेल टीम जांच कर रही थी। महिला कोच ने संदीप सिंह से सोशल मीडिया के कई प्लेटफार्म पर चैटिंग के आरोप लगाए हैं। टीम इस चैट को रिकवर कर मामले की पड़ताल की है।
7 से 10 दिनों के अंदर दाखिल होगी चार्जशीट
चंडीगढ़ पुलिस अब इस मामले में और देरी नहीं करना चाहती है। इसलिए सभी पहलुओं पर जांच कर एक विस्तृत चार्जशीट पुलिस ने तैयार की है। चंडीगढ़ पुलिस सूत्रों के अनुसार अब एसआईटी इस केस की चार्जशीट तैयार करने में जुटी है। सूत्रों की माने तो पुलिस 7 से 10 दिनों के भीतर ही कोर्ट में चार्जशीट दाखिल करेगी। यहां बता दें कि केस दर्ज होने के 90 दिन तक पुलिस को चार्जशीट दाखिल करना जरूरी होता है।
10 पॉइंट्स में समझिए पूरा मामला...
- 26 दिसंबर को जूनियर महिला कोच ने खेल मंत्री संदीप सिंह पर छेड़खानी का खुलासा किया।
- 27 दिसंबर को संदीप सिंह के समर्थन में खेल विभाग की डिप्टी डायरेक्टर कविता आईं।
- 28 दिसंबर को खेल मंत्री संदीप सिंह विधानसभा स्पीकर ज्ञानचंद गुप्ता से मिलने पहुंचे।
- 29 दिसंबर 2022 को जूनियर महिला कोच ने चंडीगढ़ पुलिस को इस मामले की शिकायत दी।
- हरियाणा के DGP ने जांच के लिए 3 मेंबरों की स्पेशल इन्वेस्टिगेशन टीम (SIT) बना दी।
- 29-30 दिसंबर को पुलिस एक्शन में आई। मंत्री के खिलाफ सबूत जुटाने शुरू किए।
- 31 दिसंबर को शुरूआती जांच में महिला कोच की बताई बातें पुलिस को सही लगीं।
- मंत्री के खिलाफ धारा 354, 354ए, 354 बी, 342 और 506 के तहत केस दर्ज कर लिया।
- चंडीगढ़ पुलिस ने 1 जनवरी को खुलासा किया कि मंत्री के खिलाफ केस दर्ज कर लिया गया है।
- केस दर्ज होने के बाद संदीप सिंह ने खेल मंत्रालय छोड़ दिया, हालांकि वह अभी भी हरियाणा सरकार में प्रिंटिंग एवं स्टेशनरी मंत्री हैं।